《自豫章至南山月下望庐山》
宋代·释德洪

扁舟秋晚离南浦，片席摇风望新渚。扬澜大浪晴拍天，南山窈窕开莲宇。

倒樯散策一登临，便拟掩关深处住。吾生饱食随东南，去亦无求住无取。

江山得意且题诗，从游况复皆真侣。青灯灼灼夜窗深，对床卧听风瓯语。

忽惊忧患一笑空，便觉此生真逆旅。隔岸庐山金碧开，月明尚记曾游处。

何当乘兴更一游，兴阑却向钟山去。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。